בפני תביעה כספית בגין תאונת דרכים שארעה ביום 13.5.13 ברחוב דיזנגוף בנתניה (להלן:"התאונה"), תאונה בה היו מעורבים רכב תובע 1 מספר רישוי 77-834-64 נהוג בידי רעייתו תובעת 2 (להלן:"רכב התובעים") ורכב נתבעת 1 נהוג בידי נתבעת 1 (להלן:"רכב נתבעת 1") המבוטח בנתבעת 2.
(א) השתתפות עצמית בסך של - 1,990 שח.
(ב) כינון בסך של - 27 שח.
(ג) הפסד הנחת העדר תביעות בסך של - 726 שח.
להוכחת נזקיהם הגישו התובעים חוות דעת שמאי, מסמכים ותמונות.
"אני הבעלים של רכב שמספרו 7783464 שביום 13.5.13 נהגה בו זיגדון סופיה שהיא אשתי. היא נהגה ברכב ברשותי ובהסכמתי המלאה. היא מסרה לי שהרכב היה מעורב בתאונה שבה רכב שמספרו 2468967 לא ציית לתמרור האט ותן זכות קדימה שהיה מוצב בכיוונו ופגע ברכב שלי. לרכב שלי נגרמו נזקים. קיבלתי את הנזקים של הרכב שלי מחברת הביטוח שבה רכבי מבוטח ואני תובע מהנתבעת את ההפרשים שלא קיבלתי כדלקמן: השתתפות עצמית בסך של 1,990 ₪, כינון 27 ₪ והפסד הנחה היעדר תביעות 726 ₪. צירפתי לתביעה את כל המסמכים המעידים על הנזק ואני מבקש לפסוק את סכום הנזק בצירוף ריבית, הפרשי הצמדה והוצאות. אני מציין שאני לא הייתי נוכח בתאונה".
תובע 1 לא נחקר בחקירה נגדית על ידי הנתבעים.
"ביום 13.5.13 נהגתי ברכב שמספרו 7783464 שהוא בבעלות בעלי זיגדון שמעון. נסעתי ברח' דיזינגוף בנתניה מצפון לכיוון דרום. זה כביש חד סטרי ואני נסעתי בצד ימין הדרך כיוון נסיעתי, כלומר נסיעה רגילה בכביש. מה שקרה הוא שלפתע הגיע רכב שהוברר שמספרו 2468967 שהיה נהוג על ידי נתבעת 1 עוזיאל רחל ומבוטח במנורה חברה לביטוח, שאת זה למדתי אחרי התאונה, הרכב הזה הגיע מרח' הרצל שהוא רחוב שבצד שמאל כיוון נסיעתי ורכב זה פנה שמאלה כיוון נסיעתו כדי להשתלב ברח' דיזינגוף שבו אני נהגתי את הרכב שלי, כשרכב זה לא ציית לתמרור האט ותן זכות קדימה המוצב ברח' הרצל פינת רח' דיזינגוף והמשיך בנסיעה כשהוא פונה שמאלה כיוון נסיעתו לרח' דיזינגוף ובנהיגתו זו פגע בדלת הקדמית שמאלית של הרכב שלי, דהיינו הדלת שבצד מושב הנהג ונגרמו הנזקים. אחרי התאונה עצרנו את כלי הרכב וכפי שהוברר, מי שנהגה ברכב זו נתבעת 1 המבוטחת בנתבעת 2. החלפנו פרטים. את הנזקים קיבלנו מחברת הביטוח שבה הרכב שלנו מבוטח ואנחנו תובעים את ההפסדים שהם השתתפות עצמית, כינון והפסד הנחת היעדר תביעות. צירפנו לתביעה את כל המסמכים המעידים על הנזקים שנגרמו לרכב. אני מבקשת להגיש צילום שצילמתי ממקום התאונה שזה צילום שצילמתי רק לפני שבוע כדי להמחיש את המיקום הכללי של האירוע. הצילום מוגש ומסומן ת/1. בצילום רואים את רח' הרצל ואני מבקשת שבית המשפט ירשום את המילה הרצל על המקום שאני מראה. רואים את התמרור המסומן 1 שמוצב על אי התנועה כיוון נסיעת רכב נתבעת 1 שמורה שעליה לעצור ולתת זכות קדימה לפני שהיא פונה שמאלה לרח' דיזינגוף. אני רושמת על ת/1 את המילה "דיזינגוף" שמראה את רח' דיזינגוף ששם אני נסעתי ושם היא פגעה ברכב שלי. אני מגישה תמונה נוספת שצילמתי שרואים את רח' דיזינגוף. התמונה מוגשת ומסומנת ת/2. כמו כן ערכתי סקיצה ללא מידות שמראה את כיוון נסיעת נתבעת 1 לרח' הרצל ואת פנייתה שמאלה לרח' דיזינגוף וסימנתי בספרה 1 את התמרור האט ותן זכות קדימה שמוצב בפינת רח' הרצל כיוון נסיעת רכב נתבעת 1 – מוגש ומסומן ת/3".